กสทช.รับแล้ว เอกชน 1 รายหยุดเคาะราคาประมูล 4G
กสทช.รับแล้ว เอกชน 1 รายหยุดเคาะราคาประมูล 4G ทั้งนี้ เมื่อช่วงเวลา 9.30 น.ได้เกิดกระแสข่าวลือว่า 1 เจ้าใหญ่ในการร่วมประมูลในครั้งนี้คือ DTAC ได้หยุดเคาะประมูลแล้ว
12 พ.ย. 2558

ผู้สื่อข่าวรายงานว่า คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช.ออกมาเปิดเผยว่า กสทช.คาดเอกชน 1 รายหยุดเคาะราคาประมูล 4G แล้วแต่ยังไม่รู้ว่าเป็นรายใด
ทั้งนี้ เมื่อช่วงเวลา 9.30 น.ได้เกิดกระแสข่าวลือว่า 1 เจ้าใหญ่ในการร่วมประมูลในครั้งนี้คือ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ได้หยุดเคาะประมูลแล้ว
สำหรับการเข้าร่วมประมูล 4G คลื่น 1800MHz ที่ยืดเยื้อนาน 24 ชั่วโมงมาถึงเช้าวันนี้ (12 พ.ย.) ยังไม่สิ้นสุด การเคาะราคาประมูลทั้ง 2 ใบอนุญาตขณะนี้ทะลุ 7 หมื่นล้านบาทไปแล้ว โดยใบแรกและใบที่สองราคาขึ้นมาอยู่เท่ากันที่ใบละ 35,016 ล้านบาท รวมมูลค่าที่ 70,032 ล้านบาท ยังเดินหน้าประมูลต่อ